Poetin-lasbrief ‘krap sake om’ vir SAPres. Wladimir Poetin (Foto: Grigory SYSOYEV / SPUTNIK / AFP) Die lasbrief vir die inhegtenisneming van Rusland se president Wladimir Poetin krap sake vir die Suid-Afrikaanse regering om aangesien ’n Brics-beraad in Augustus in die land plaasvind. Die Suid-Afrikaanse regering, wat noue bande met Rusland het, word deur ’n diplomatieke dilemma in die gesig gestaar nadat die Internasionale Strafhof ŉ lasbrief vir Poetin se inhegtenisneming uitgereik het. Poetin is veronderstel om later vanjaar die Brics-beraad by te woon, maar Suid-Afrika is ’n ondertekenaar van die Statuut van Rome en daar sal verwag word dat hy in hegtenis geneem word sodra hy in die land aankom. “Daar sal van alle staatshoofde verwag word om die beraad by te woon. Maar nou krap hierdie lasbrief van die Internasionale Strafhof sake om,” het Vincent Magwenya, president Cyril Ramaphosa se woordvoerder, Woensdag gesê. “Wat dit bepaal, is dat daar verdere gesprekke moet wees wat betref hoe dit bestuur gaan word en daardie dialoog is aan die gang. Sodra dit afgehandel is, sal die nodige aankondigings gemaak word.” Suid-Afrika weier om Rusland se inval van Oekraïne, wat Moskou grootliks op die internasionale verhoog geïsoleer het, te veroordeel, en sê hy wil neutraal bly en verkies dialoog om die oorlog te beëindig. Suid-Afrika het ook vroeër vanjaar gesamentlike militêre oefeninge met China en Rusland gehou. Die DA het versoek dat Poetin in hegtenis geneem moet word indien hy na Suid-Afrika kom en dat die Internasionale Strafhof die regering moet dwing om dit te doen. Die SAKP het die regering egter versoek om die Russiese leier te verwelkom en eerder aan die Internasionale Strafhof te onttrek.